Honde snuffel duisende rande se kokaïen op vliegtuig uitArgieffoto Duisende rande se kokaïen is op ŉ vliegtuig by die OR Tambo-lughawe gevind. Die Suid-Afrikaanse Inkomstediens (SAID) het Donderdag in ŉ verklaring gesê doeanebeamptes het met die hulp van hul honde-eenheid op 2,2 kg kokaïen met ŉ geskatte straatwaarde van R632 000 afgekom. Die dwelms is op ŉ vliegtuig wat vanaf Brasilië by die lughawe geland het, gevind. “Die kokaïen was in twee afsonderlike toiletstalletjies in kompartemente weggesteek. Toetse het reeds bevestig die wit poeier is kokaïen,” lui die verklaring. Die sukses in die bekamping van dwelmhandel en ander misdrywe by die lughawe word toegeskryf aan die samewerking tussen doeanebeamptes, die polisie en ander owerhede. Die dwelms is aan die polisie oorhandig wat die voorval verder ondersoek.